Onrus een van die bestes | Netwerk24
Onrus een van die bestes
Die vriendelike personeel by Onrus-woonwapark is agter, Floors Moses, Patrick Mrubata, Brian Olivier, Gracian Boto, Malloy Swartz en Gloria Dalasile. Voor is Selvin Hans, Sharon Tito, Dané Laing en Deon Cupido.
Die Desembervakansie is om die draai en mense begin nou al planne maak om na hul gunsteling-bestemming te gaan.
Onrus-woonwapark by Hermanus is onlangs as die tweede beste kampeerterrein aangewys. Tydens dié leserskompetisie, wat deur Die Burger van stapel gestuur is, moes lesers hul gunsteling-kampeerplekke in 95 verskillende kategorieë aanwys. Hartenbos se ATKV-woonwapark is as die wenner in die kampeer-kategorie aangewys, met Onrus in die tweede plek en Yzerfontein-woonwapark in die derde plek.
Die span van Onrus-woonwapark wil graag al die gereelde kampeerders bedank wat vir hulle gestem het. "Ons voel geëerd om deel van die kompetisie te wees," het hulle gesê. "Ons wil ook al die ander woonwaparke en kampterreine gelukwens met hul prestasies.
Die Onrus-woonwapark is 'n unieke woonwapark wat teen die see is. Dis net die Cliff Path wat die woonwapark van die see skei.
Die staanplekke het gras, is gelyk en word omring deur melkhoutbome wat kampeerders teen die wind beskerm. Elke staanplek spog ook met braaigeriewe en die meeste het ook elektrisiteit. Die ablusiegeriewe is skoon, het altyd warm water en spog met spesiale toegang vir liggaamlike gestremde persone.
Die Davies-getypoel is langs die kampeerplek en 'n mens kan rustig in die poel ontspan terwyl branders om jou breek. Die Onrus-strand en -strandmeer is slegs 10 minute se stap van die kampterrein. Om 'n bespreking te maak, kontak 028 316 1210/028 316 1704/028 316 5618 of stuur 'n e-pos na restoronrus@overstrand.gov.za